จังหวัดชัยนาท สู้ไม่ไหวน้ำล้นข้ามกระสอบทรายเข้าท่วมบ้านเรือนท้ายเขื่อนเจ้าพระยา
นายสุรพงษ์ ปานเพ็ง ชาวบ้านในพื้นที่ ม.5 ตำบลโพนางดำออก อำเภอสรรพยา จังหวัดชัยนาท เปิดเผยว่า น้ำจากแม่น้ำเจ้าพระยาขึ้นอย่างรวดเร็ว ตอนเที่ยงคืนน้ำขึ้นเร็วมากเก็บสิ่งของแทบไม่ทัน ตอนนี้สิ่งของบางอย่างได้เก็บขึ้นมาไว้ที่สูงแล้ว และได้เตรียมขึ้นมาทำที่พักอาศัยอยู่ที่สูง บริเวณริมถนนสายคันคลองมหาราชล่าสุด สถานการณ์น้ำในพื้นที่ลุ่มเจ้าพระยา มีปริมาณน้ำไหลผ่าน สถานีวัดน้ำ C.2  อำเภอเมือง จังหวัดนครสวรรค์ อยู่ที่ 2,427 ลูกบาศก์เมตรต่อวินาที มีระดับน้ำทางด้านเหนือเขื่อนเจ้าพระยา ที่อำเภอสรรพยา จังหวัดชัยนาท อยู่ที่ 16.63 เมตร(รทก.) มีระดับน้ำทางด้านท้ายเขื่อนอยู่ที่ 15.53 เมตร(รทก.) และเขื่อนเจ้าพระยา มีการระบายน้ำลงสู่ท้ายเขื่อนเจ้าพระยา อยู่ที่ 2,500 ลูกบาศก์เมตรต่อวินาที  สำนักงานชลประทานที่ 12 ขอให้ประชาชนที่อาศัยอยู่ในพื้นที่ท้ายเขื่อนเจ้าพระยา เฝ้าติดตามข่าวสารสถานการณ์น้ำจากกรมชลประทานอย่างใกล้ชิด